### Beslutning

Udvalget ønsker en beskrivelse af en kommune som mågeregulerer mere generelt og den tilhørende økonomi, inden der tages stilling til sagen.

### Sagsfremstilling

## Resume og sagens baggrund

Teknik- og Miljøudvalget besluttede på mødet den 7. december 2023, at der skulle laves en beregning af omkostningerne til "Scenarie 1" for regulering af måger, hvor Kalundborg Kommune påtager sig den fulde reguleringsindsats i Kalundborg by. Administrationen har arbejdet videre med "Scenarie 1" og fremsætter på den baggrund et forslag til generelle principper for regulering af måger.

## Indstillinger

Chefen for Vej, Ejendom og Affald indstiller, at nedenstående principper for regulering af måger i Kalundborg midtby godkendes.

## Behandling

Teknik- og Miljøudvalget.

## Sagsfremstilling

Teknik- og Miljøudvalget besluttede på mødet den 7. december 2023, at det ønskede en beregning af omkostningerne til "Scenarie 1" for regulering af måger, hvor Kalundborg Kommune påtager sig den fulde reguleringsindsats i Kalundborg by.

Administrationen har arbejdet videre med "Scenarie 1" for at belyse muligheder og økonomi. Overordnet set er det vurderingen, at Kalundborg Kommune ikke kan påtage sig opgaven med at bekæmpe måger på privatejede ejendomme, da det vil være i strid med kommunalfuldmagten. Kalundborg Kommune kan dog iværksætte reguleringstiltag på egne ejendomme og bistå med at kortlægge omfanget af ejendomme med måger på tagene. Kalundborg Kommune kan ligeledes bidrage til at koordinere reguleringsinitiativer i opstartsfasen.

I begyndelsen af maj 2024, når mågerne har etableret reder, vil ejendomme på centrale gader i Kalundborg by blive overfløjet med drone for at kortlægge ejendomme med ynglende måger. Herefter kan der iværksættes regulering på tage, hvor måger udgør en gene. Oliering af æg i reden vurderes at være den bedste metode, da det giver rolige fugle, der bliver liggende på reden, og da det forhindrer æggene i at klække. Dermed reduceres mågebestanden over tid. Der olieres med 14 dages mellemrum ved hjælp af lift eller drone. Det er erfaringen fra andre kommuner, at en effektiv oliering ofte medfører, at der ikke er behov for regulering ved skydning.

Administrationen anbefaler fremadrettet følgende principper for regulering af måger i Kalundborg by:

* Der reguleres måger på kommunale ejendomme, hvor det er muligt, ved oliering af æg i reder hver 14. dag.

* På private ejendomme påhviler en eventuel reguleringsindsats ejeren. Man er ikke forpligtiget til at regulere måger, men Kalundborg Kommune vil på baggrund af dronekortlægningen i 2024 gøre private ejendomsejere opmærksomme på, at de har måger på taget, ligesom kommunen vil bistå med vejledning og koordinere reguleringsindsatsen den førstkommende reguleringssæson. Ejerne kan tilbydes at benytte samme bekæmper som Kalundborg Kommune for en effektiv fælles indsats.

* Kalundborg Kommune vil, i det omfang der kan opnås tilladelse, og det ellers er foreneligt med den øvrige regulering, bistå med regulering ved skydning, hvis det bliver nødvendigt.

* Der informeres om regulering af måger via Kalundborg Kommunes hjemmeside.

* Det vil løbende blive vurderet, om der er uudnyttede potentialer, som kan understøtte indsatsen mod måger i Kalundborg by. Eksempler på uudnyttede potentialer kunne være yderligere mågesikring af offentlige affaldsspande og håndtering af husholdnings- og erhvervsaffald.

I Bilag 1 er vist eksempler på praksis i andre kommuner.

Det forventes, at tiltagene til mågebekæmpelse vil kunne udføres inden for en ramme på cirka 50.000 kr., som foreslås finansieret inden for udvalgets driftsbudget på vej- og parkområdet.

Derudover vil der skulle anvendes et antal administrative timer, som vil indgå i prioriteringen af opgaveløsningen generelt.

## Økonomiske konsekvenser

Ovenstående løsning medfører en årlig udgift til kortlægning samt oliering af æg i reder på kommunalt ejede bygninger – udgiften vil variere afhængig af antallet af reder. Den samlede udgift til kortlægning og bekæmpelse på kommunalt ejede ejendomme forventes at kunne holdes under 50.000 kr. Udgiften afholdes inden for driftsbudgettet på vej- og parkområdet.